Inkomstediens bewus van probleem met eFiling-stelselDie Suid-Afrikaanse Inkomstediens (SAID) sê hy is bewus van ŉ probleem wat sommige belastingbetalers met sy eFiling-stelsel ondervind. Die probleem kom voor wanneer ŉ gebruiker sy belastingopgawe stoor en dit dan dadelik weer probeer oopmaak en op die skakel druk om die belasting te bereken vóór die vorm klaar opgelaai is. Die inkomstediens sê hy gaan die probleem regstel deur sekere opsies tydelik te deaktiveer, terwyl die vorm steeds besig is om op te laai. Die aantal kere waarop ŉ gebruiker op ŉ sekere knoppie kan klik, gaan ook beperk word. Die SAID het kliënte bedank wat die probleem onder sy aandag gebring het en het verskoning gevra vir die frustrasie wat dit veroorsaak het. “Ons is bemoedig deur die getal belastingopgawes wat vanjaar al deur die eFiling-stelsel ingedien is. Na net twee dae het meer as ŉ halfmiljoen individue reeds aangemeld. Hiervan het 297 488 hulle opgawes aangevra en 188 140 het opgawes ingedien,” het die inkomstediens gesê. Die SAID sê hy dankbaar dat soveel mense van sy digitale platforms gebruik maak en werk hard om die proses selfs verder te vereenvoudig.